**УПУТСТВО ЗА УВОЂЕЊЕ РОДНО ОДГОВОРНОГ БУЏЕТИРАЊА**

Градска општина, доследно спроводећи политике које доприносе јачању интегритета буџетског система, настоји да оствари све Законом утврђене буџетске циљеве. У наредном периоду посветиће се посебна пажња алокацијској ефикасности која подразумева распоређивање средстава буџета са циљем унапређења родне равноправности. Родно одговорно буџетирање управо доприноси побољшању принципа ефективности и транспарентности на којима се буџет мора заснивати а такође, овакав начин буџетирања омогућава бољи увид у користи које жене и мушкарци имају од буџетских политика.

На основу предлога Одељења за финансије Градске општине Сурчин, Управа ГО Сурчин – са надлежним одељењима и одговорним лицима за утврђене програме и програмске активности и/или пројекте из Плана поступног увођења родно одговорног буџетирања у поступак припреме и доношења буџета ГО Сурчин за 2018.годину , јесте први буџетски корисник који уводи елементе родно одговорног буџетирања у свој предлог финансијског плана за 2018. годину са пројекцијама за наредне две године у оквиру три предложена програма и кроз програмске активности и/или пројекте из униформне програмске структуре коју примењује Градска општина Сурчин у оквиру ова три програма .

Наведени корисник средстава буџета у обавези је да у свом финансијском плану на нивоу програма, програмских активности и/или пројекта обезбеди:

* формулацију јасног циља који доприноси унапређењу равноправности између жена и мушкараца,
* формулацију бар једне активности у оквиру програма, програмских активности и/или пројекта која ће допринети постизању циља унапређења равноправности између жена и мушкараца у одговарајућим програмима,
* да сви индикатори који се односе на лица буду разврстани на жене и мушкарце.

Уз сажет назив изабраног циља потребно је дати кратак опис користи програма за жене и мушкарце.

Приликом описа сврхе програма, односно програмске активности/пројекта потребно је навести и утицај на унапређење родне равноправности.

Приликом навођења правног основа потребно је навести законе из области родне равноправности (Закон о равноправности полова, Закон о забрани дискриминације и др. као и акте Скупштине градске општине ако су донети).

Приликом описа програма, односно програмске активности/пројекта, што подразумева образложења кључних активности и услуга које се спроводе, односно пружају, обавезно навести и активности/услуге које ће буџетски корисник спровести/пружити ради остваривања циља у коме је дефинисана родна компонента.

Постоје различити начини за „уродњавање“, односно укључивање родне перспективе у циљеве и индикаторе у оквиру програмске структуре:

**1. Постављање посебног циља за жене или мушкарце са циљем смањења неравноправности**

Ово решење се може применити тамо где се планира посебна, афирмативна мера, која за циљ има смањење или укидање неравноправног положаја одређене групе. Пример овакве циљане интервенције могао би да се нађе у програму 11 - Социјална и дечја заштита у циљу повећања доступности права и механизама социјалне заштите за жене у локалној заједници.

**2. Узимање у обзир питање рода**

Узимање у обзир питања рода тамо где, на основу постојећих анализа, већ имамо доказе о томе да је неопходно да се пажња усмери на родне аспекте конкретног проблема. Нпр. спречавање ширења ХИВ/АИДС-а или рака грлића материце, болести остеопорозе код менопаузе и сл.

**3. Диференцирање циљева и индикатора тако да се експлицитно односе на жене и мушкарце**

Када се циљ односи на лица, грађане или запослене, интервенција подразумева експлицитно навођење чињенице да се циљ заправо односи на мушкарце и жене, грађанке и грађане, девојчице и дечаке и сл.

У том случају индикатори треба да буду разложени по роду/полу, изражени у апсолутном броју или процентом који се односи на жене, грађанке, девојчице односно на мушкарце, грађане, дечаке, и другим релевантним демографским карактеристикама које су битне за родну анализу или анализу ефеката политике уопште.

Такви примери циљева и индикатора могу бити дефинисани код програма 14 - Развој спорта и омладине у циљу обезбеђења услова за бављење спортом свих грађана и грађанки града/општине – циљ, и индикатор: „Број жена чланица спортских организација и удружења“, или „Број девојчица учесница школских спортских такмичења“ и сл.

Пример табеле за попуњавање циљева и индикатора по основу родно одговорног буџетирања:

|  |  |  |  |  |  |  |  |
| --- | --- | --- | --- | --- | --- | --- | --- |
| Р.број | Циљ | Индикатор | Базна вредн. | 2018 | 2019 | 2020 | Извор верифик. |
| 1 | Пример: Повећање учешћа жена у културној продукцији и уметничком стваралаштву | Број удружења жена које су оствариле право на средства за финансирање пројеката |  |  |  |  |  |
|  |  |  |  |  |  |

Ради квалитетне припреме родно осетљивих формулација у програмској структури буџета треба поћи од прописа, стратешких докумената и других релевантних публикација које могу олакшати разумевање и правилно дефинисање родно одговорног буџетирања. Пожељно је користити Закон о равноправности полова, Националну стратегију за родну равноправност за период од 2016.до 2020. године са Акционим планом за период од 2016. до 2018. године и стратешка и планска документа градске општине, уколико их има.

У том смислу, ради унапређења родне равноправности у Градској општини Сурчин , потребно је што пре успоставити потребне механизме за родну равноправност и укључити одговарајуће облике организовања који имају надлежност обављања послова остваривања једнаких могућности, а у складу са Законом о равноправности полова (стално радно тело или систематизовано место за родну равноправност и слично ).

Велики утицај на квалитетно увођење родно одговорног буџетирања, али и најшире посматрано на програмско буџетирање уопште, имало би и успостављање тима или радне групе за програмско буџетирање у градској општини. У оквиру оваквог облика организовања треба да буду заступљени запослени задужени за припрему буџета, али и представници свих организационих јединица, посебно надлежних за стратешко планирање, затим представници јединица за управљање пројектима, представници сталног радног тела за родну равноправност (или запослено лице за обављање ових послова) као и представници индиректних буџетских корисника.

НАЧЕЛНИЦА ОДЕЉЕЊА ЗА

ФИНАНСИЈЕ

Биљана Бранковић